जेहोस्, नेपाल एशियाका दुई ठूलो क्षेत्र र जनसंख्या भएका शक्तिशाली राष्ट्रबीचको सापेक्षमा “सानो भूक्षेत्र, कमजोर अर्थतन्त्र, गरिब जनता र हरीप नेताहरु” भएको अन्तरावर्ती (वफर स्टेट) राज्य हो भन्ने कुरा प्रष्ट छ । सबैले देखे, जाने, बुझेको नै त्यही हो । तर यथार्थ त्यतिमात्रै होइन । माथि भनेझैं नेपाली जनताले “हामी गरिब भलै छौं होला, आजसम्म तर पूर्ण स्वतन्त्र थियौं । अब उप्रान्त पनि जे जस्तो कहर काट्नु परे पनि आधा पेट खाएर, आधा हर ढाकेर, आफ्नो आँतको पीर पीडा पचाएर, राष्ट्रिय स्वतन्त्रता, सार्वभौमिकता, अस्तित्व, अस्मिता, शान, मान, स्वाभिमानलाई प्राण दिएर पनि बचाउँछौं” भनेर प्रण गरेकाले नै मुलूक बचेको थियो ।
